Document ID: 32006R1916

KOMMISSIONENS FORORDNING (EF) Nr. 1916/2006
af 18. december 2006
om åbning og forvaltning af fællesskabstoldkontingenter for visse fisk og fiskevarer med oprindelse i Albanien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1616/2006 af 23. oktober 2006 om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side samt for anvendelsen af interimsaftalen mellem Det Europæiske Fællesskab og Republikken Albanien (1), særlig artikel 2, og
ud fra følgende betragtninger:
(1)
Den 12. juni 2006 undertegnedes i Luxembourg en stabiliserings- og associeringsaftale mellem De Europæiske Fællesskaber og deres medlemsstater på den ene side og Republikken Albanien på den anden side (2), i det følgende benævnt »stabiliserings- og associeringsaftalen«. Stabiliserings- og associeringsaftalen er ved at blive ratificeret.
(2)
Den 12. juni 2006 indgik Rådet en interimsaftale mellem Det Europæiske Fællesskab på den ene side og Republikken Albanien på den anden side om handel og handelsanliggender (3), i det følgende benævnt »interimsaftalen«. Formålet med interimsaftalen er at gennemføre stabiliserings- og associeringsaftalens bestemmelser om handel og handelsanliggender så hurtigt som muligt. Interimsaftalen træder i kraft den 1. december 2006.
(3)
Ifølge stabiliserings- og associeringsaftalen og interimsaftalen kan visse fisk og fiskevarer med oprindelse i Albanien importeres til Fællesskabet til nedsat told eller nultold inden for fællesskabstoldkontingenterne.
(4)
Fællesskabstoldkontingenterne fastsat i stabiliserings- og associeringsaftalen og interimsaftalen er årlige og gælder på ubestemt tid. Toldkontingenterne bør åbnes og forvaltes.
(5)
Det er efter artikel 308a i Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4) nødvendigt at fastsætte, at forvaltningsordningen for toldkontingenter fastsat i forordning (EØF) nr. 2454/93 anvendes.
(6)
Medlemsstaterne bør navnlig sikre, at alle EF-importører har lige og vedvarende adgang til toldkontingenterne, og at toldsatserne gældende for kontingenterne anvendes kontinuerligt ved al import af de pågældende varer til alle medlemsstater, indtil kontingenterne er opbrugt. For at sikre en effektiv fælles forvaltning af kontingenterne bør medlemsstaterne kunne trække de mængder på kontingentmængderne, der svarer til deres faktiske import. Forvaltningen bør ske i nært samarbejde mellem medlemsstaterne og Kommissionen. Sidstnævnte bør kunne følge kontingenternes udnyttelsesgrad og holde medlemsstaterne underrettet herom. For at gøre kommunikationen mellem medlemsstaterne og Kommissionen hurtig og effektiv, bør den så vidt muligt foregå elektronisk.
(7)
Ifølge stabiliserings- og associeringsaftalen og interimsaftalen bør kontingentmængderne for 2006 fastsættes til de fulde basismængder i henhold til bilag III til disse aftaler.
(8)
Forordningen bør anvendes fra interimsaftalens ikrafttrædelsesdato og forblive i kraft efter stabiliserings- og associeringsaftalens ikrafttræden.
(9)
Foranstaltningerne i denne forordning er i overensstemmelse med udtalelse fra Toldkodeksudvalget -
UDSTEDT FØLGENDE FORORDNING:
Artikel 1
1. For varer, med oprindelse i Albanien og opført på listen i bilaget, som overgår til fri omsætning i Fællesskabet, gælder der nedsat told eller nultold, jf. niveauer og mængder som fastsat for de årlige fællesskabstoldkontingenter i bilaget.
Sådanne varer skal ledsages af et oprindelsesbevis som fastsat i protokol nr. 4 til stabiliserings- og associeringsaftalen og interimsaftalen.
2. De enkelte medlemsstater sikrer, at alle importører af de varer, der er omhandlet i stk. 1, har samme og vedvarende adgang til toldkontingenterne, indtil de er opbrugt.
Artikel 2
1. Fællesskabstoldkontingenterne omhandlet i artikel 1 forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
2. Kommunikation mellem medlemsstaterne og Kommissionen om forvaltningen af toldkontingenter foregår så vidt muligt elektronisk.
Artikel 3
1. Det individuelle toldkontingent for ansjos, tilberedt eller konserveret, jf. løbenummer 09.1505 i bilaget, kan fra 2007 forhøjes hvert år, indtil den årlige kontingentmængde udgør 1 600 t, eller indtil parterne aftaler en anden ordning.
2. Den årlige forhøjelse omhandlet i stk. 1 forudsætter, at mindst 80 % af den mængde, der åbnedes det foregående år, er opbrugt.
Artikel 4
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. december 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. december 2006.

Labels: 3
18
6